b'\n_START_ARTICLE_\nJosip Tav\xc4\x8dar\n_START_SECTION_\n\xc5\xbdivljenjepis\n_START_PARAGRAPH_\nTav\xc4\x8dar je v Benetkah \xc5\xa1tudiral germanistiko. Leta 1942 je bil vpoklican v italijansko vojsko in v Salernu kon\xc4\x8dal oficirsko \xc5\xa1olo in nato ostal \xc4\x8dastnik do konca vojne. Po vojni je od leta 1946 do 1948 najprej pou\xc4\x8deval sloven\xc5\xa1\xc4\x8dino in italijan\xc5\xa1\xc4\x8dino na novoustanovljeni gimnaziji v Kopru ter medtem 1947. diplomiral v Neaplju, potem pa do 1988. u\xc4\x8dil angle\xc5\xa1\xc4\x8dino na ve\xc4\x8d srednjih \xc5\xa1olah v Trstu. Hkrati je od leta 1969 do 1981 deloval kot umetni\xc5\xa1ki vodja in dramaturg ter predsednik upravnega odbora Slovenskega stalnega gledali\xc5\xa1\xc4\x8da v Trstu in bil zunanji sodelavec Radia Trst A in odgovorni urednik Literarnih vaj (1951 do 1973)._NEWLINE_Kot kritik in esejist je bil tudi posrednik med italijansko in slovensko kulturo. Gledali\xc5\xa1ke kritike in \xc4\x8dlanke o slovenski kulturi je pripravljal zlasti za Radio Trst A, v slovenskem periodi\xc4\x8dnem tisku pa je poro\xc4\x8dal o dose\xc5\xbekih italijanske literature. Bil je med ustanovitelji literarnega zbornika Tokovi (Trst 1956) ter pobudnik in sourednik zgodovinskega pregleda slovenskega gledali\xc5\xa1\xc4\x8da Il teatro sloveno (Padova, 1975)\n_START_SECTION_\nLiterarno delo\n_START_PARAGRAPH_\nTav\xc4\x8dar je sprva pisal predvsem radijske igre v italijanskem jeziku, ob stiku s slovenskim okoljem pa je italijan\xc5\xa1\xc4\x8dino popolnoma opustil in se posvetil pisanju v sloven\xc5\xa1\xc4\x8dini. V razli\xc4\x8dnih revijah in \xc4\x8dasopisih je od 1955. do 1959. objavil ve\xc4\x8d socialnih in psiholo\xc5\xa1kih novel (Oskrunjevalec avtomobilov, Tr\xc5\xbea\xc5\xa1ki Zaratustra, Via della salita, Ignacij Klu\xc4\x8dar in druge). Uveljavil pa se je z dramskimi besedili, v katerih obravnava predvsem razmerje sodobnega \xc4\x8dloveka do stehniziranega okolja. Njegove drame poudarjajo nravstvene vrednote in potrebo po notranjem ravnovesju. Ve\xc4\x8dino njegovih del je uprizorilo tr\xc5\xbea\xc5\xa1ko Slovensko stalno gledali\xc5\xa1\xc4\x8de. Napisal je tudi precej radijskih iger za Radio Trst A. Njegova najpomembnej\xc5\xa1a dela so: tridejanka Prihodnjo nedeljo (1957), fantazija v dveh dejanjih Pekel je vendar pekel (1959), dramski monolog Ogledalo (1959), komedija v treh dejanjih Nicky, zlati de\xc4\x8dek (1959), tridejanka Zeh pred smrtjo (1962), igra v treh dejanjih Honolulu (1963), tragi\xc4\x8dna fantazija v dveh dejanjih Mrtvi kanar\xc4\x8dek (1966), farsa Red mora biti (1969), radijska igra Na skali (1971).'